Etelä-Karjalan hyvinvointialue varoittaa: Liikkeellä on kalasteluviestejä lastensuojelun nimissä

Etelä-Karjalan hyvinvointialue (Ekhva) on saanut ilmoituksia lastensuojeluteemaisista kalasteluviesteistä. Viestit voivat näyttää virallisilta, tulla hyvinvointialueen nimissä tai sisältää jopa hyvinvointialueen logoja. Viesteissä asiakasta voidaan pyytää avaamaan linkki, turvaposti tai verkkopankki linkin kautta.

Lastensuojelusta otetaan yhteyttä ensimmäistä kertaa soittamalla

Ekhvalta korostetaan, että emme koskaan pyydä asiakkaan henkilötietoja tai pankkitunnuksia tekstiviestillä tai WhatsApp-viestillä.

– Yleisimmin yhteyttä otetaan ensin puhelimitse soittamalla ja kirjeitse, kun asiakkuus on alkamassa. Joskus käytössä ovat myös tekstiviestit, jos asiakkuus on jo voimassa ja tekstiviestien käytöstä on sovittu yhdessä asiakkaan kanssa, kertoo lastensuojelun palvelupäällikkö Anne Korhonen.

Miten toimia, jos saat kalasteluviestin Ekhvan nimissä?

Älä vastaa viestiin tai klikkaa siinä olevia linkkejä.

Ota viipymättä yhteys pankkiisi, jos olet tehnyt huijauksen perusteella maksun, rikollinen on päässyt verkkopankkiisi tai saanut maksukorttitietosi käsiinsä.

Tee rikosilmoitus poliisille: Voit tehdä sähköisen rikosilmoituksen verkossa.

Ilmoita viestistä välittömästi hyvinvointialueen tietosuojatiimille. Yhteystiedot löytyvät osoitteesta: https://www.ekhva.fi/hyvinvointialue/tietoa-meista/hyodyllista-tietoa/tietosuoja/

Mikäli saat kalasteluviestin, tee siitä ilmoitus kyberturvallisuuskeskukselle: https://www.kyberturvallisuuskeskus.fi/fi/ilmoita

Poista viesti.

Lisäohjeita: Ohjeet tietovuodon uhrille

Lisätietoja tietojenkalastelusta ja nettihuijauksista

Ekhva tekee aktiivista yhteistyötä kyberturvallisuuskeskuksen sekä teleoperaattoreiden kanssa minimoidakseen tietojenkalastelun paikallisia vaikutuksia.

Kyberturvallisuuskeskuksen sivuilla on ohjeita kalasteluviestin tunnistamiseen:https://www.kyberturvallisuuskeskus.fi/fi/ajankohtaista/ohjeet-ja-oppaat/nain-suojaudut-nettihuijaukselta.

Lisätietoja huijauksista Kuluttajaliiton sivulta: https://www.huijausinfo.fi/

Lisätietoja medialle:

Tietoturvapäällikkö Tero Pitkänen, p. 040 648 6649, tero.pitkanen@ekhva.fi